***ንዕላል ዝኣክል፡ ጉዕዞ ካብ ሳንፍራንሰስኮ ንኣስመራ።***

 *ናይ ዕረፍቲ ግዜና ኣብ ኣስመራ ንምሕላ ኣነን ወደይን ካብ ንነብረሉ ከተማ መስከረም 8, 2019 ተበጊስና ነፋሪት ንምውሳድ ሳንፍራንሲስኮ ንኸይድ። ናይ ነፋሪት ምብጋስ ኣኺሉ ማለት ሰዓት 6:00 ድሕሪ ቀትሪ ጉዕዞ ንቱርኪ ከተማ ኢስታምቡል ነምርሕ። ድሕሪ ናይ ዓሰርተ ሰለተ (13) ሰዓታት በረራ መስከረም 9, 2019 ከተማ ኢስታንቡል ንበጽሕ። ኣብኡ ሰለስተ ሰዓት ድሕሪ ምጽናሕ ሰዓት 6:30 ድ/ቀ ምስቶም ኩሎም ካብ ዝተፈላለያ ሃገራት ንኤርታር ዝጓዓዙ ንኣስመራ ንብገስ። ድሕሪ ናይ ሓሙሽተ (5) በረራ ኣስመራ ንበጽሕ።*

 *ዘይሓሰብካዮ ርኸብ ኣይ መርገም ኣይ ምርቓ ከምዝበሃል መዕረፎ ነፈርቲ ኣስመራ ብኸቢድ ግመ ተሸፊኑ ነፋሪት ክትወርድ ዘየኽእል ኮይኑ ጸንሓና። ነፋሪት ኣብ ልዕሊ ከተማ ኣስመራ ክትዝምቢ ጀመረት። ተሳፈርቲ ሕጂ ክትወርድ‘ያ እናበሉ ዝቕበልዎም ሰባት ኣብ ምድዋል ከለዉ ወዮ ፓይሎት ዘይተጸበናዮ ሓበሬታ ከተሓላልፍ ጀመረ። ከምዚ ከኣ በለ፡ ምስናይ ኩሉ እቕረታ መዕርፎ ነፈርቲ ኣስመራ ብጽዑቕን ከቢድ ግመ ተሸፊኒ ምርኣይ ስለ ዝኸልኣኒ፡ ኮምኡውን ኣብ ሓጺር ግዜ ከመሓየሽዩ ዝብል ተስፋ ስለ ዘየለ ጉዕዞና ናብ ጅዳ ክኸውን እዩ ምስ በለ ኩሉ ተሳፋራይ ኣብ ትጽቢቱ ዘይነበረ ሓሳብ ኮነ። ንጅዳ ቀጸልና፡ ድሕሪ ኣርብዓ (40) ደቓይ መስከረም 10, 2019 ጅዳ ኣቶና።*

 *ኣብ ጅዳ ንገለ 25-30 ደቓይቕ ድሕሪ ምጽናሕ ሓድሽ ሓበሬታ መዕርፎ ነፈርት ኣስመራ ኩነታቱ ስለ ዘይተማሓየሸ ንክመሓየሽ ተስፋ ስለ ዘይብሉ ንኢስታምቡል ክንምለስ ኢና ዝብል ተዋህበና። ናብ ኢስታንቡል ድማ ኣምራሕና። ኢስታንቡል ከባቢ ሰዓት ሸውዓተ ንጉሆ በጻሕና። ሆተልን መግብን ተዳልዩልና ከምዘሎ ተነግረና። ሆተል ካብ መዕርፎ ነፈርቲ ወጻኢ ስለ ዝኾነ ናይ ይሕለፍ ፍቓድ ክንረክብ ካብ ኢሚግረሽን ቪዛ ከነወቕዕ ስለ ዘሎና ክወጽእ ዝወሰነ ሰላሳ ቕርሺ ኣሜሪካ ($30 us ) ከፊሉ ቪዛ ኣውቂዑ ወጸ። ዘይደለዩ ናይ ምሳሕ ተኸፊሉሎም ኣብ ኣየር ፖርት ኣዕሪፎም ወዓሉ።*

 *ሰዓት 6:00 ድ/ቀ እንደገና ንኣስመራ ኣምራሕና። ሕጂውን እታ ዘይሓሰብካዮ ርኸብ ኣይመርገም ኣይምርቓ ትብል ምሳሌ ኣብ ቦታኣ ጸንሓትና። መዕርፎ ነፈርቲ ኣስመራ ንኽልኣይ ግዜ ኽቅበል ድልዊ ኣይነበረን። ከምታ ብቕድሚኣ ዝነበረት መዓልቲ ብግመ ተሸፊኑ ነፋሪት ምውራድ ከልኣ። ድሕሪ ሰለስተ ፈተነታት እቲ ዝሓሸ ንጅዳ ምኻድ ምዃኑ ፓይሎት ሓበረና። ድሮ መስከረም 11, 2019 ኮነሞ ናብ ጅዳ ኣምራሕና። ሕጂውን እቲ ኩሉ ነገር ስለ ዘይመችኤ ንኢስታንቡል ምምላስ ኮነ።*

 *ኢስታምቡል ምስ ኣተና ቁርሲ ቆሪስና መደብ ሰዓት በረራ ካብ ሰዓት 6:00 ድ/ቀ ናብ ሰዓት 2:00 ድ/ቀ ከም ተሰርዔ ተነግረና፥ ኮምኡውን ቦርዲን ፓስ ተዋሂቡና ሰዓት 2:00 ድ/ቀንኣስመራ ክንብገስ ምዃና ተነግረና። ተበገስና ከኣ። ድሕሪ ክልተ መዓልቲ ካብ ዕረፍትና ምኽሳር፡ መስከረም 11, 2019 ሰዓት ሾመንተ ኣቢሉ ብሰላምን ሓጎስን ኣስመራ ኣቶና። ኣብዚ ከይጠቐስኩዎ ክሓልፍ ዘይደሊ ምቕሉሉነት ፓይሎትን መሳርሕቱን ኣዝዩ ልዑል ምንባሩ ብስም ኩልና ተሳፈርቲ ዓቢ ምስጋና ይብጻሓዮም እብል።*

*ብተሳፋራይ ገብረንጉስ መስመር ኣስማራ*